'Berserkte amptenaar' ry glo oor kollega, beskadig motors | Maroela Media
'n Werknemer van die Polokwane-munisipaliteit is onder polisiebewaking in 'n hospitaal nadat hy glo berserk geraak, oor 'n kollega gery en talle motors beskadig het.
Die voorval het Vrydagmiddag op die munisipaliteit se perseel in Ladanna plaasgevind. Die 36-jarige amptenaar het homself glo eers in 'n vragmotor van die munisipaliteit toegesluit voordat hy gewelddadige gedrag begin toon het.
"Hy was glo in besit van 'n gevaarlike wapen en het almal gedreig wat naby hom gekom het," het brig. Motlafela Mojapelo, polisiewoordvoerder, gesê.
Van sy kollegas het probeer vasstel wat aan die gang is toe hy glo met die vragmotor begin ry het en 'n 55-jarige wetstoepassingsbeampte van die munisipaliteit omgery het. "Hy het verskeie kere teen hom vas en oor hom gery en die beampte is ernstig beseer."
Die polisie is na die toneel ontbied. Die amptenaar het egter voortgegaan om met die vragmotor te ry en het teen sewe voertuie, waaronder twee polisievoertuie, in die parkeerterrein gebots. "Hy het daarna beheer oor die vragmotor verloor en teen 'n muur gebots. Die man is in hegtenis geneem en na 'n hospitaal vir sy beserings gehaas."
Die wetstoepassingsbeampte het verskeie ernstige beserings opgedoen en is ook na 'n hospitaal vir behandeling geneem.
Die verdagte sal sodra hy ontslaan is in die hof verskyn op aanklagte van poging tot moord en verskeie aanklagte van kwaadwillige saakbeskadiging.
"Die motief vir die voorval is nie in dié stadium bekend nie en die polisie se ondersoek gaan voort," het Mojapelo gesê.
Wonderlik moontlik was die oorsaak wettige dagga rook – om van jou kop af te raak is bekend word dagga en dwelms saam gebruik en dan raak die mense mal.. self gesien hoe 'n man (swart) in die middel van 'n hoofstraat se kop uit hak, homself ontklee nakend rondhardloop en skreeu – dit het die sapd ure gevat om hom vas te keer. Dagga en dwelms was die oorsaak. hy is malhuis toe -nooit weer reggekom nie.
Of miskien het hy 'n sielkundige afwyking waarvan niemand kennis gedra het nie. Baie mense steek sulke toestande goed weg tot iets dit eendag "trigger" en dan verloor hulle heeltemal kop. Hof sal hom definitief vir waarneming stuur.
Die amptenaar is duidelik van lotjie getik. Dit moes 'n traumatiese ervaring vir die omstanders gewees het. Mens wonder wat hom tot waansin gedryf het – dalk onvergenoegdheid.